VICENT BENAVENT BRINES

Natural de Tavernes de la Valldigna (València), inicia els seus estudis als huit anys en la seua localitat i en el Conservatori Professional de Cullera, traslladant-se posteriorment a Madrid per estudiar amb el catedràtic de saxòfon del RCSMM Joaquín Franco, amb qui desenvolupa la seua tècnica basada en la sonoritat de l'escola clàssica francesa i impulsada pels professors Mule i Deffayet. Es llicencia en l'especialitat d'Interpretació al Conservatori Superior de Música de Castelló aconseguint les més altes qualificacions en el recital final de grau. Obté el Màster d'Investigació musical en la Universitat Politècnica de València.

Com a instrumentista aconsegueix el primer premi en l'especialitat de Música de Cambra en el concurs de joves intèrprets Ciutat de Betxí i queda finalista en el Concurs Nacional Yamaha per a instrumentistes de vent. En l'àmbit de música de cambra ha estat convidat a diferents certàmens com el Festival 771 de Vilafranca, Festival Internacional de Música de Cambra de Montserrat, Festival Internacional Tavernes en Cambra o el Festival Música a Boqueta Nit d’Altea entre altres. Ha format part de diferents agrupacions camerístiques, sent el trio amb piano y el quartet de saxòfons les seues principals especialitats. A més, ha col·laborat com a solista amb diverses agrupacions com la Jove Orquestra Nacional d'Espanya, Europa Philarmonie Orchestra, Orquestra Simfònica Freixenet, Orquestra de la Universitat de València, Orquestra de cambra Reina Sofia de Madrid, Banda de la Federació Valenciana de Societats Musicals, Orquestra Clàssica la Valldigna, Orquestra Filarmonía de Madrid, i amb l'Orquestra de València, sota la direcció de prestigiosos directors com Peter Csaba, Cristobal Soler, Jordi Bernácer, Henry Adams, Pascal Rophé Ramón Tébar o Peter Eotvos.

En la seua tasca docent ha impartit classes de saxòfon i música de cambra en el Conservatori “Francisco Guerrero” de Sevilla i en el Conservatori Superior de Música “Oscar Esplá” d'Alacant, respectivament.

En 2016 és nombrat, mitjançant concurs oposició, Catedràtic de Música de Cambra de la Generalitat Valenciana (ISEACV), impartint actualment càtedra en el Conservatori Superior de Música “Joaquín Rodrigo” de València.